Riwayat  Sirah  : Antara  Yang  Tulin  Dan  palsu 

Oleh  : Mohd.  Asri  bin  Zainul  Abidin 
(moasriza@yahoo.com) 

Kebangkitan  Islam  yang  kita  lihat  hari  ini  sememang  mengembirakan  hati  kita,  bahkan 
hati  setiap  yang  mencinta  agama  ini.  Di  sana-sini  orang  bercakap  mengenai  Islam  dan 
cuba  mendekati  setiap  isu  itu  dari  kacamata  Islam.  Ini  tentunya  sesuatu  yang  positif. 
Namun  begitu,  janganlah  kita  menganggap  bercakap  berhubung  dengan  agama  sama 
dengan  nilaian  sebahagian  pihak  yang  bersembang  di  kedai  kopi  yang  bercakap  tanpa 
memerlukan  penelitian  fakta.  Di  sini  saya  akan  cuba  membawa  pembaca  mendekati 
sumber  Sirah  Nabi  apabila  saya  merasai  begitu  mudah  sesetengah  pihak  termasuk  para 
penceramah  agama  menyandarkan  sesuatu  fakta  itu  kepada  Nabi  s.a.w.  tanpa  memahami 
disiplin  ilmu  sirah.  Ianya  sesuatu  yang  merbahaya  dan  boleh  memusnahkan  ketulenan 
fakta  agama. 

Kata  Dr.  Rajih  'Abd  al-Hamid  al-Kurdi  di  dalam  bukunya  Syi'aa'a  min  as-Sirah  an- 
Nabawiyyah  II  ' Ahd  al-Makki : "Apabila  disebut  as-Sirah  maka  ianya  bermaksud 
menterjemahkan  kehidupan  Nabi.  Di  mana  as-Sirah  telah  menjadi  suatu  ilmu  yang 
tersendiri  iaitu  ilmu  as-Sirah".  [m.s.  13,  ctk.  Dar  al-Furqan,  Jordan] 

Justeru  itu  as-Sirah  an-Nabawiyyah  adalah  suatu  disiplin  ilmu.  Sebagai  ad-Din  yang 
kewujudannya  berteraskan  kesahihan  fakta  maka  Sirah  Nabi  s.a.w.  adalah  suatu  disiplin 
ilmu  yang  mestilah  berteras  fakta  yang  benar  dan  tulen.  Oleh  yang  demikian  setiap 
penyataan  mengenai  as-Sirah  an-Nabawiyyah  mestilah  dikenal  pasti  kekuatan  dan 
kekukuhannya.  Kajian  terhadap  sesuatu  fakta  sirah  mesti  dibuat  dan  diteliti  secara 
bersungguh-sungguh. 

Para  penulis  Sirah  tidak  menyaksikan  sendiri  segala  peritiwa  yang  berlaku  pada  hayat 
Nabi  s.a.w.  Mereka  yang  seperti  Ibn  Ishak,  Ibn  Hisyam,  at-Tabari,  Ibn  Kathir  dan  selain 
mereka  menulis  sejarah  berdasarkan  sumber  yang  sampai  kepada  mereka.  Sumber- 
sumber  tersebut  ialah: 

1 . Al-Quran  al-Karim 

Al-Quran  adalah  rujukan  tertinggi  Islam.  Segala  perkara  dan  urusan  dalam  hidup  manusia 
maka  rujukan  adalah  al-Quran.  Maklumatnya  adalah  qat'i  dari  segi  kepastian  asliannya 
atau  disebut  sebagai  qat' iyyah  ath-thubut.  Oleh  itu  di  dalam  ta’rif  al-Quran  sebahagian 
'ulama  'ulum  al-Quran  atau  ilmu-ilmu  al-Quran  memasukkan  perkataan  al-Manqul  bi  at- 
Tawatur  iaitu  sampai  ke  tangan  kita  secara  mutawatir  (tanpa  syak  tentang  keasliannya). 

Ini  bermaksud  secara  penuh  yakin  tanpa  syak  al-Quran  yang  sampai  ke  tangan  kita  tidak 
pernah  berubah  atau  ditambah  atau  dikurangkan  sama  sekali.  Sepertimana  kandungannya 
pada  zaman  Nabi  s.a.w.  demikianlah  ianya  kandungannya  pada  zaman  kita.  Oleh  di  mana 
sahaja  umat  Islam  hanya  memiliki  al-Quran  yang  sama.  Ini  berbeza  dengan  penganut 
Kristian  yang  memiliki  gospel  yang  berbilang-bilang.  Oleh  itu  sirah  Nabi  s.a.w.  yang 
disentuh  oleh  al-Quran  adalah  yang  paling  diyakini. 


Contohnya: 

Al-Quran  dalam  surah  al-Anfal  ayat  30  menceritakan  bagaimana  orang-orang  kafir 
merancang  ingin  mengambil  tindakan  terhadap  Nabi  s.a.w.  : 

Maksudnya:  "Dan  (ingatlah)  ketika  orang-orang  kafir  merancang  tipu  helah  untuk 
memenjarakanmu  atau  membunuhmu  atau  mengusirmu.  Mereka  merancang  tipu  helah 
dan  Allah  juga  megagal  tipu  helah  mereka.  Sesungguhnya  Allah  sebaik-baik  yang 
membalas  tipu  helah  mereka" 

Al-Quran  di  dalam  Surah  adh-Dhuha  ayat  6 menceritakan  bahawa  Nabi  dahulunya  yatim: 
Maksudnya:  "Bukankah  Dia  mendapatimu  sebagai  seorang  yatim  lalu  Dia 
melindungimu" 

Al-Quran  di  dalam  Surah  al-Fath  ayat  29  mencerita  sifat  Nabi  s.a.w.  dan  para  sahabah 
baginda: 

Maksudnya:  "Muhammad  itu  Rasulullah  dan  mereka  yang  bersama  dengannya  bersikap 
keras  terhadap  golongan  kuffar  dan  berkasih-  sayang  sesama  meraka.  Kamu  lihat  mereka 
itu  ruku  dan  sujud  mencari  kurniaan  Allah  dan  redhaNya.  Tanda-tanda  mereka  tampak 
pada  wajah  mereka  dari  kesan  sujud" 

Namun  begitu  seperti  yang  kita  ketahui  bahwa  al-Quran  tidak  memperincikan  dalam 
menyebut  peristiwa-peristiwa  yang  berlaku  dalam  hayat  Nabi  s.a.w.  Al-Quran  sekadar 
menyebut  beberapa  peristiwa  secara  umum  dan  dikutip  pengajaran  daripadanya. 

Contohnya  ayat  10  dari  Surah  al-Fath: 

Maksudnya: 

"Sesungguhnya  mereka  yang  berbai'ah  (mengikat  janji  setia)  denganmu  sebenarnya 
mereka  berbai'ah  dengan  Allah.  Tangan  Allah  di  atas  tangan  mereka". 

Jika  kita  hanya  membaca  ayat  di  atas  tentu  kita  tidak  dapat  mendalami  apakah  peristiwa 
bai'ah  yang  dimaksudkan  di  dalam  ayat  di  atas.  Namun  begitu  jika  kita  merujuk  kepada 
kitab-kitab  tafsir  sebagai  contoh  Tafsir  al-Quran  al-'Azim  yang  dikenali  dengan  Tafsir 
Ibn  Kathir,  beliau  telah  mengemukakan  riwayat-riwayat  yang  sahih  membuktikan 
peristiwa  tersebut  ialah  Peristiwa  Bai'  ah  ar-Ridhwan. 

Sebab  itu  apabila  kita  membaca  al-Quran  maka  kita  diminta  merujuk  kepada  tafsirnya. 

Ini  kerana  para  mufassirin  biasanya  akan  mengemukakan  riwayat-riwayat  yang 
menjelaskan  maksud  punca  sesuatu  ayat  diturunkan  atau  disebut  sebagai  Asbab  an- 
Nuzul.  Kata  Muhammad  Muhammad  Hasan  Syurrab  di  dalam  "Fi  Usul  Tarikh  al-' Arab 
al-Islami:  "Apabila  kita  mengkaji  as-Sirah  dari  al-Quran  maka  kita  juga  merujuk  kitab- 
kitab  tafsir  yang  menceritakan  asbab  an-Nuzul  dengan  sanad  (silsilah  para  perawi)  yang 
bersambung  seperti  Tafsir  at-Tabari  serta  mengkaji  sanad  tersebut",  [ctk.  Dar  Al-Qalam, 
Syria] 

Tuntutan  mengkaiji  sanad  iaitu  kaedah  teras  dalam  mengkaji  riwayat  adalah  demi 


memastikan  kita  tidak  mengambil  riwayat-riwayat  yang  tidak  benar  atau  tidak  sahih  yang 
terdapat  dalam  buku-buku  tafsir.  Ini  kerana  kebanyakan  para  mufassirin  ('ulama  tafsir) 
tidak  menjadikan  sahih  itu  sebagai  syarat  sesuatu  riwayat  dimuatkan  di  dalam  kitab 
mereka.  Mereka  menulis  kitab  para  zaman  ilmu  Islam  tersebar  luas,  para  pembaca  ketika 
itu  kebanyakan  adalah  para  ulama  dan  mereka  dapat  menilai  kedudukan  sesuatu  riwayat 
yang  dikemukakan.  Oleh  itu  as-Syeikh  Muhammad  Husain  az-Zahabi  iaitu  seorang 
pengkaji  tafsir  yang  terkemuka  membahaskan  kesan  pemalsuan  terhadap  tafsir  menyebut 
di  dalam  kitabnya  At-Tafsir  wa  al-Mufassirun:  "Sepertimana  berlakunya  percampuran 
riwayat-riwayat  yang  sahih  dengan  yang  tidak  sahih  ( di  dalam  kitab-kitab  tafsir) 
menjadikan  sebahagian  mereka  yang  tidak  berkemampuan  membezakannya  terus 
menerimanya.  Mereka  menerima  dengan  sebelah  mata  (tanpa  meneliti)  dan  menghukum 
kesemuanya  sebagai  sahih."  [m. s.  159-160.  Ctk.  Muallif,  Mesir] 

Apa  yang  dinyatakan  oleh  Muhammad  az-Zahabi  itu  mestilah  diberi  perhatian  agar  kita 
tidak  memetik  sirah  Rasululluh  s.a.w.  yang  tidak  tulin  atau  rekaan  semata. 

Al-Imam  Ibn  Kathir  adalah  seorang  penulis  tafsir  yang  agung  dan  beliau  juga  adalah 
seorang  ilmuan  dalam  ilmu  hadith.  Kitabnya  Al-Baith  al-Hathith  adalah  antara  yang  kitab 
ilmu  hadith  yang  terkemuka.  Manhaj  atau  methodologi  muhaddithin  banyak 
mempengaruhi  Ibn  Kathir  di  dalam  tulisan  tafsirnya.  Bahkan  pengaruh  kehebatan 
gurunya  yang  merupakan  tokoh  ilmuan  Islam  yang  agung  iaitu  Syeikh  al-Islam  Ibn 
Taimiyyah  r.a.  yang  menulis  Muqaddimah  fi  Usul  at-Tafsir  juga  banyak  memandu 
manhaj  tafsirnya.  Sebab  itu  kita  dapati  beliau  seringkah  -sekalipun  tidak  semua-  menilai 
riwayat-riwayat  yang  dikemukakan  di  dalam  tafsirnya,  sama  ada  boleh  diterima  atau 
sebaliknya  dengan  penilaian  ulama  hadith.  Oleh  itu  membaca  Tafsir  Ibn  Kathir  adalah 
antara  langkah  yang  baik  dalam  memahami  sirah. 

Contoh  kritikan  matan  oleh  Ibn  Kathir  terhadap  riwayat  yang  dibawa  oleh  al-Imam  at- 
Tabari:  Kata  Abu  Ja’far  bin  Jarir  (at-Tabari):  Telah  menceritakan  kepadaku  Muhammad 
bin  Ismail  al-Misri  yang  dikenali  dengan  al-Wisawis,  kata  beliau:  Telah  mengkhabarkan 
kepada  kami ' Abd  al-Hamid  bin  Abi  Daud  daripada  Ibn  Juraij  daripada  'Ata  daripada 
'Ubaid  daripada  'Umair  daripada  Mutalib  bin  Abi  Wida'ah:  Sesungguhnya  Abu  Talib 
berkata  kepada  Rasulullah  s.a.w.:  Apakah  yang  kamumu  rancang  terhadapmu?  Sabda 
Nabi:  "Mereka  hendak  memenjarakanku  atau  membunuhku  atau  mengusirku."  Kata  Abu 
Talib:  "Siapa  yang  memberitahumu?"  Sabda  Nabi:  "Tuhanku"  Kata  Abu  Talib:  "Ya! 
Tuhan,  tuhanmu,  berpesanlah  kepadaNya  kebaikan"  Sabda  Nabi:  "Aku  berpesan 
kepadaNya?  Bahkan  Dialah  yang  berpesan  untukku"  Lalu  turun  ayat: 

Maksudnya:  "Dan  (ingatlah)  ketika  orang-orang  kafir  merancang  tipu  helah  untuk 
memenjarakanmu  atau  membunuhmu  atau  mengusirmu.  [Surah  al-Anfal:ayat  30] 

Kata  al-Imam  Ibn  Kathir-dalam  mengkritik  riwayat  di  atas-"Disebut  nama  Abu  Talib 
dalam  riwayat  tersebut  adalah  sesuatu  yang  ganjil  dan  munkar  (di  dalam  istilah 
muhaddithin  mungkar  bermaksud  riwayat  tersebut  menyanggahi  riwayat  yang  lebih 
dipercayai).  Ini  kerana  ayat  ini  [Surah  al-Anfal  ayat  30]  adalah  madaniyyah  (diturunkan 
selepas  hijrah),  di  samping  kisah  ini  dan  perhimpunan  Quraish  dalam  merancang  dan 
bermesyuarat  untuk  memenjara  atau  menyusir  atau  membunuh  baginda  hanya  berlaku 


pada  malam  hijrah.  Ini  semua  selepas  tiga  tahun  kewafatan  Abu  Talib.  (selepas  itu  Ibn 
Kathir  mendatangkan  riwayat  lain  yang  mengukuhkan  hujjahnya.  [ruj:  Tafsir  al-Quran  al- 
'Azim,  jld.  2,  m.s.  314,  ctk.  Dar  al-Ma'arif,  Beirut] 

Dari  contoh  di  atas  kita  dapat  lihat  bagaimana  al-Imam  Ibn  Kathir  mengkritik  riwayat 
yang  dibawa  oleh  At-Tabari  dan  tidak  menerimanya  dengan  mudah.  Inilah  manhaj  yang 
patut  ada  dalam  diri  penulis  dan  pengkaji  sirah. 

ii.  Kitab-kitab  Hadith. 

Hadith-hadith  itu  sendiri  adalah  sirah  Nabi  s.a.w.  Ianya  penuh  termuat  di  dalam  kitab- 
kitab  hadith  seperti  Sahih  al-Bukhari,  Sahih  Muslim,  Al-Muwata’,  Sahih  Ibn  Khizaimah, 
Sahih  Ibn  Hibban,  Kitab-kitab  Sunan  Abi  Daud,  Ibn  Majah,  at-Tirmizi,  kitab-kitab 
Masanid  seperti  Musnad  Ahmad  dan  Abi  Ya’la  juga  lain-lain  kitab. 'Peranan  kita  ialah 
memilih  hadith  hadith  yang  diterima  kesabitannya  di  sisi  muhaddithin  kerana  bukan 
semua  hadith-hadith  yang  termuat  dalam  kitab-kitab  tersebut  sahih  kecuali  yang 
terkandung  dalam  Sahihain  iaitu  Sahih  al-Bukhari  dan  Muslim.  Namun  begitu,  masih  ada 
beberapa  hadith  di  dalam  kedua-dua  kitab  sahih  tersebut  yang  sepakat  para  ulama 
mengenai  kelemahannya  atau  masih  dipertikaikan.  Perbahasan  ini  adalah  sejak  dahulu 
lagi  seperti  al-Imam  ad-Daraqudni  yang  mengkritik  sahih  al-Bukhari  dan  lain-lain 
sehingga  ke  zaman  kita  ini.  Walaupun  ada  para  ulama  yang  mempertahankan  seluruh 
riwayat-riwayat  yang  ada  di  dalamnya  seperti  al-Hafiz  Ibn  Hajar  al-Asqalani  dan 
seumpamanya,  namun  masalah  ini  kekal  sebagai  masalah  khilaf  di  kalangan  ulama. 
Dengan  itu  walaupun  keduanya  dianggap  kitab  yang  paling  sahih  selepas  al-Quran,  ini 
adalah  hukuman  secara  umumnya,  tetapi  di  dalamnya  terdapat  beberapa  hadith  yang  para 
ulama  sepakat  tentang  kedhaifannya  dan  beberapa  hadith  yang  ulama  berbeza  pendapat 
mengenainya.  Syeikh  al-Islam  Ibn  Taimiyyah  menjelaskan  perkara  ini  berulang  kali 
dalam  majmu’  fatwanya.  Namun  ukuran  dalam  membincang  masalah  ini  hendaklah 
berlegar  di  kalangan  para  ulama  dan  cendiakawan  Islam  serta  jangan  golongan  yang  jahil 
dan  jahat  mengambil  kesempatan  untuk  menyalah  faham  umat  dalam  menjelaskan  hal  ini. 

iii.  kitab-kitab  as-sirah  dan  Buku-  buku  Sejarah 

Sepertimana  yang  disebut  tadi,  bahawa  pengumpulan  hadith-hadith  Nabi  s.a.w.  sekaligus 
bererti  mengumpulkan  sirah  baginda.  Namun  begitu  ada  di  kalangan  para  'ulama  sejak 
dari  tabi'in  dan  selepas  mereka  yang  mengumpulkan  riwayat  hidup  Nabi  s.a.w.  di  dalam 
buku  khas  yang  disebut  kutub  as-Sirah  atau  buku  sirah,  atau  buku  yang  mencerita 
peperangan-peperangan  yang  disertai  oleh  Nabi  s.a.w.  yang  disebut  sebut  sebagai  kutub 
al-Maghazi.  Ini  seperti  Sirah  an-Nabi  oleh  Ibn  Hisyam,  Sirah  ar-Rasul  di  dalam  Tabaqat 
al-Kubra  oleh  Muhammad  Ibn  Sa'ad,  Sirah  ar-Rasul  di  dalam  Tarikh  al-Umam  wa  al- 
Muluk  atau  dikenali  dengan  Tarikh  at-Tabari,  begitu  dengan  Sirah  yang  terdapat  dalam 
Al-Bidayah  wa  An-Nihayah  oleh  Ibn  Kathir  dan  lain-lain. 

Namun  adalah  perlu  diingatkan,  bahawa  riwayat-riwayat  yang  ada  di  dalam  kitab-kitab 
Sirah  ada  yang  sahih  demikian  juga  ada  yang  lemah  lagi  palsu.  Oleh  itu  para  pembaca 
mestilah  berhati-hati  di  dalam  membuat  petikan  dan  hujah.  Seorang  tokoh  'ulama  Al- 
Azhar  yang  masyhur,  Muhammad  bin  Muhammad  Abu  Syahbah  menyebut  di  dalam 
bukunya,  As-Sirah  an-Nabawiyyah  fi  Dau  al-Quran  wa  as-Sunnah:  "Suatu  perkara  yang 


wajar  diketahui  sesungguhnya  di  dalam  buku-buku  sirah  dan  maulid,  ada  riwayat  yang 
sahih  dan  ada  pula  yang  dhaif.  Bahkan  ada  yang  dusta  dan  rekaan.  Demikian  seperti  yang 
di  dakwa  oleh  sebahagian  penulis-penulis  Israk  dan  Mi’raj  bahawa  Nabi  s.a.w  memijak 
Arsy  dengan  kasutnya  dan  Allah  berfirman:  "Wahai  Muhammad  telah  mulialah  Arsy 
dengan  kasutmu."  Ini  adalah  perkataan  (riwayat)  yang  batil! ! ! . Telah  ditanya  al-imam 
Radiy  ad-Din  al-Qazwaini  tentang  perkara  tersebut,  jawabnya:  "..adapun  hadith  Nabi 
memijak  arasy  dengan  kasutnya  adalah  tidak  thabit  (benar).  Bahkan  sampainya  baginda 
ke  kemuncak  Arsy  juga  adalah  tidak  diperkukuhkan  dengan  dengan  khabar  yang  sahih 
atau  hasan  bahkan  tidak  thabit  sama  sekali.  Hanya  yang  thabit  di  dalam  hadith  ialah 
baginda  sampai  setakat  Sidrat  al-Muntaha  sahaja." 

Di  samping  itu  Abu  Syahbah  juga  menyebut  bahawa  riwayat  yang  menyatakan  Nabi 
melihat  usia  dunia  berusia  7000  tahun  adalah  Israiliyat  dan  dusta,  tidak  kaitan  dengan 
Islam,  [jld.  1,  m.s.  14,  ctk.  Dar  al-Qalam,  Syria] 

Bahkan  adalah  memalukan  umat  Islam  apabila  golongan  non-muslim  atau  para  saintis 
mengetahui  orang  mempercayai  bahawa  dunia  ini  hanya  berusia  7000  tahun  pada  zaman 
Nabi  s.a.w.  dan  sekarang  tentunya  tidak  lebih  dari  8500  tahun  usia  dunia.  Sedangkan 
kajian  telah  membuktikan  umur  dunia  jutaan  tahun  mengatasi  tempoh  tersebut.  Riwayat 
itu  palsu  dari  segi  sanadnya  dan  khurafat  inti  kandungannya. 

Mungkin  juga  kita  bertanya,  mengapakah  boleh  wujudnya  riwayat  yang  tidak  benar  di 
dalam  buku-buku  Sirah?.  Sebenarnya  , masalah  ini  berkaitan  dengan  metodologi  atau 
manhaj  yang  diambil  oleh  para  penulis  sirah.  Para  penulis  sirah  mementingkan  jalan 
cerita  dan  kesinambungannya.  Mereka  tidak  mahu  adanya  episod-episod  yang  terputus. 
Mereka  tidak  mahu  adanya  babak-babak  yang  dikosongkan.  Ini  akan  berlaku  jika  mereka 
menuruti  disiplin  ulama'  hadith  lantas  buku-buku  mereka  menjadi  tidak  menarik  dan 
terputus-putus.  Justeru  itu  mereka  memudah-mudahkan  dan  mengharapkan  para  pembaca 
menilainya.  Kata  as-Syeikh  Hammam  Sa'id  di  dalam  Muqaddimah  kepada  Sahih  as- 
Sirah-An-Nabawiyyah  yang  ditulis  oleh  Ibrahim  al-'Ali:  "Para  ahli  sejarah  dan  penulis 
sirah  telah  tasahul  (memudah-mudahkan)  di  dalam  periwayatkan.  Mereka  menyebut  di 
dalam  kitab-kitab  mereka  khabar-khabar  yang  terputus  sanadnya  (munqati'ah)  kerana 
ingin  menjaga  disudut  kesinambungan  gambaran  sejarah  yang  berkait  dengan  peristiwa- 
peristiwa.  Sementara  para  'ulama  hadith  (muhaddithin)  berpandukan  metodologi  kritis 
(manhaj  an-Naqdi)  yang  membezakan  antara  riwayat-riwayat  yang  sahih  dengan  yang 
selainnya.  Sekalipun  membawa  kepada  terputusnya  gambaran  sejarah  atau  penerimaan 
episod-episod  secara  tidak  lengkap,  [m.s.  7 dar  an-Nafais,  Jordan] 

Persoalan  yang  timbul  pula,  wajarkah  kita  menerima  riwayat-riwayat  yang  tidak  kukuh 
ini?.  Jawapan  telah  pun  diberikan  oleh  seorang  tokoh  ulama  besar  dari  Benua  India  iaitu 
As-Sayyid  Sulaiman  an-Nadwi  di  dalam  bukunya  Ar-Risalah  al-Muhammadiyyah, 
katanya:  "Sesungguhnya  sirah  yang  berhak  diikuti  oleh  manusia  sebagai  contoh  yang 
baik  dan  teladan  yang  tinggi  disyaratkan  terlebih  dahulu  mestilah  bersifat  tarikhiyyah 
(sejarah).  Adapun  sirah  yang  tertegak  diatas  dongengan  dan  cerita-cerita  khurafat  yang 
tidak  disokong  oleh  riwayat-riwayat  yang  dipercayai  kesahihannya,  adalah  menjadi  tabiat 
insan  tidak  akan  terpengaruh  dengan  apa  yag  diceritakan  kepadanya  tentang  sirah 
peribadi  yang  direka  sedangkan  sejarah  tidak  pernah  mengenalinya"  [m.s.  41,  ctk.  dar  as- 


Sa'udiyyah,  Saudi] 


Hendak  tokoh-tokoh  agama  yang  berceramah  atau  menulis  memastikan  mereka  benar- 
benar  memetik  sirah  bukan  kisah  yang  diketahui  asal-usul  atau  dari  mana  munculnya. 
Tugasan  para  penulis  sirah  ialah  menghimpun  sementara  tugas  kita  adalah  mengkaji  dan 
menilai.  Mereka  menulis  untuk  golongan  ulama  yang  mampu  menilai  tetapi  malangnya 
ramai  golongan  miskin  metodologi  atau  manhaj  ilmu.  Oleh  itu  kita  dapati  ramai  para 
ustaz  atau  golongan  yang  memberi  ceramah  agama  membawa  kisah-kisah  yang  tidak 
benar  mengenai  Rasulullah  s.a.w.  Kejahilan  mereka  menjadikan  merekan  mencemarkan 
keindahan  sirah.  Orang  terpengaruh  dan  terbawa-bawa  dengan  sirah  yang  tidak  benar 
bahkan  melucukan  akhirnya  Islam  dipersendakan. 


